Predkladacia správa

Materiál Systém finančného riadenia štrukturálnych fondov a Kohézneho fondu na programové obdobie 2007 – 2013 predkladá minister financií v zmysle bodu B.51 uznesenia vlády SR č. 457/2006.
Jedným z nevyhnutných predpokladov plynulej realizácie programov a projektov financovaných zo štrukturálnych fondov a Kohézneho fondu je existencia systému finančného riadenia na národnej úrovni s jasne zadefinovanými postupmi a zodpovednosťami jednotlivých orgánov. 
Systém finančného riadenia štrukturálnych fondov a Kohézneho fondu na programové obdobie 2007 – 2013 je vypracovaný v súlade s novou platnou legislatívou ES stanovenou na programové obdobie 2007 – 2013, pričom nadväzuje na existujúcu Koncepciu systému finančného riadenia štrukturálnych fondov a Koncepciu systému finančného riadenia Kohézneho fondu, ktoré zostávajú naďalej platné až do konca programového obdobia 2004 – 2006. 
Upravený názov materiálu - Systém finančného riadenia štrukturálnych fondov a Kohézneho fondu na programové obdobie 2007 – 2013, oproti názvu v rámci uloženej úlohy B.51 vyššie uvedeného uznesenia – Koncepcia systému finančného riadenia štrukturálnych fondov a Kohézneho fondu, vyplýva z potreby zjednodušenia názvu lepšie vystihujúceho podstatu dokumentu.
K najpodstatnejšej zmene oproti pravidlám ES stanoveným na obdobie 2000 - 2006 dochádza vo vzťahu ku Kohéznemu fondu, ktorý je integrovaný do rovnakej štruktúry ako ERDF a ESF, čím sa unifikujú pravidlá pre štrukturálne fondy a Kohézny fond podľa pravidiel štrukturálnych fondov na obdobie 2000 - 2006. Z uvedeného dôvodu je pre obdobie 2007 – 2013 vypracovaný jednotný systém finančného riadenia pre štrukturálne fondy a Kohézny fond v rámci predkladaného materiálu.
Predkladaný materiál v minimálnej miere upravuje systém finančného riadenia na národnej úrovni oproti obdobiu 2004 – 2006 s cieľom nezavádzania dvojakých pravidiel v prechodnom období rokov 2007 – 2009, v rámci ktorého budú dobiehať programy skráteného programového obdobia 2004 – 2006. K zjednodušeniu oproti programovému obdobiu 2004 – 2006 dochádza vo vzťahu k poskytovaniu prostriedkov prijímateľom – štátnym rozpočtovým organizáciám. 
Predkladaným materiálom si Ministerstvo financií SR ako certifikačný orgán vytvára priestor pre delegovanie právomocí v rámci procesu certifikácie. Po zhodnotení nábehu implementácie budúceho programového obdobia 2007-2013 spojeného s veľkým objemom finančných prostriedkov, Ministerstvo financií SR zváži rozsah delegovania na úrovni operačných programov. Inými slovami, na ktoré relevantné rezorty zverí výkon niektorých vybraných úloh certifikačného orgánu.
Systém finančného riadenia štrukturálnych fondov a Kohézneho fondu zahŕňa komplex na seba nadväzujúcich a vzájomne prepojených podsystémov a činností, prostredníctvom ktorých sa zabezpečuje účinné finančné plánovanie, rozpočtovanie, účtovanie, výkazníctvo, platba prijímateľom, sledovanie finančných tokov a overovanie pri realizácii pomoci zo štrukturálnych fondov  a Kohézneho fondu. 
Cieľom materiálu je zabezpečiť efektívny systém  finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov a Kohézneho fondu.
Materiál sa nevzťahuje na ostatné procesy riadenia, ktoré sú metodicky upravené Ministerstvom výstavby a regionálneho rozvoja SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na následnú finančnú kontrolu a audit.
Materiál sa na rokovanie vlády predkladá s jedným rozporom, týkajúcim sa možnosti poskytovania predfinancovania pri projektoch ERDF mimovládnych organizácií , ktorý nebol odstránený na úrovni ministrov financií a výstavby a regionálneho rozvoja. 
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.